У прыклад Сяргей Харэўскі прывёў дзейнасць знакамітага парыжскага часопіса “Шарлі Эбдо”, на старонках якога ў розныя часы з’яўляліся абразы не толькі ў адрас мусульман, але і хрысціян. І агрэсіўны антыклерыкалізм, які ў тым ліку падтрымліваюць журналісты, пісьменнікі, мастакі, – гэта з’ява сусветная. Багасловы заўважылі, што ў дачыненні да рэлігіі ў інтэлігенцыі існуе нейкі двайны стандарт. З аднаго боку, адмаўляецца яе сакаральная прырода, а з другога – гучаць абвінавачанні як раз у недахопе святасці. Ад іерархічнай структуры патрабуюць дэмакратыі, і разам з гэтым – крытыкуюць за яе праяўленні. Пры гэтам крытыкуюць ананімна: на форумах, у сацыяльных сетках. І гэта таксама сучасны выклік для Касцёла. Таму чалавек, які адкрыта вызначае сябе рэлігійным, сёння павінен быць гатовым да шквалу крытыкі, у тым ліку да абвінавачванняў у ангажаванасці.